Kort efter klokken 16 lørdag slog lynet ned i en længe med et halmlager med 2000 almindelige baller på en gård ved Saltum. Der gik ild i halmballerne med en voldsom røgudvikling til følge, fortæller indsatsleder ved Nordjyllands Beredskab Bo Isaksen. - Røgen bredte sig også til en anden længe, hvor der gik 15 tyrekalve, så de fik vores førsteprioritet, for at røgen ikke skulle skade dem, siger han. Men tyrekalvene havde aldrig været i det fri før, så det gav lidt tummel, inden de var ledt ud i en udendørs indhegning i sikker afstand. - Det var nok lidt voldsomt for dem at komme ud under de omstændigheder for første gang, og så står der en 15-20 mand og vifter med armene, siger Bo Isaksen, og tilføjer at tililende naboer også gav en hånd med i det arbejde. Da kalvene var i sikker indhegning, blev de tilset af en dyrlæge, der konstaterede,  at dyrene ikke havde lidt overlast ved begivenhederne, fortæller indsatslederen. Ilden begrænset til halmlager Det lykkes brandfolkene at begrænse ilden til stueplan i den længe, hvor de 2000 halmballer var placeret, godt hjulpet af et betonloft. Det meste af bygningen er umiddelbart uskadt. I løbet af lørdag aften skal alle baller, ved hjælp af en tilkaldt bobcat, flyttes ud i det fri, så de kan slukkes ordenligt, fortæller Bo Isaksen.

Referat:
Et lynnedslag i en trelænget gård på Slotsvej sydøst for Saltum satte ild i gårdens ene længe med 2000 halmballer og satte 15 tyrekalve i en nærtliggende stald i fare.